Det hele startede med én fejl. En spiller, der placerede sig forkert - og så faldt resten af holdet som dominobrikker, slugt én efter én af modstandere der lugtede blod. 30 sekunder senere var kampen ovre.

»Kunne I lide kampen?« lyder det ud i den kæmpestore Falconer Sal, hvor over to tusinde mennesker er samlet for at se finalen i verdensmesterskabet i 'League of Legends', som denne aften bliver vist på storskærmen, direkte fra Mercedes-Benz arenaen i Berlin, der i 2006 lagde græs til bronzekampen i VM i fodbold.

»Neeeej!« bliver der råbt tilbage. Størstedelen af de mange samlede er nemlig fans af KOO Tigers, underhundene, der mod alle odds er kommet i finalen. Publikum har lige set deres hold blive smadret af storfavoritterne SKT T1, der som en damptromle har kørt gennem de kvalificerende kampe.